SA huishoudings nou beter daaraan toeFoto: Stevebp/Pixabay.com Die reële waarde van Suid-Afrikaanse huishoudings se netto welvaart het in die derde kwartaal van 2017 toegeneem nadat dit vir ses agtereenvolgende kwartale gedaal het. Volgens Momentum en Unisa se welvaartverslag het huishoudings se netto welvaart met sowat 2,5% in die derde kwartaal toegeneem vergeleke met dieselfde tydperk in 2016. Huishoudelike netto welvaart is volgens die verslag in effek sowat R175,6 miljoen hoër as ŉ jaar gelede. Huishoudings se netto welvaart word bereken deur huishoudings se laste (uitstaande skuld en rekeninge) af te trek van hul bates (waarde van goedere en beleggings). “Die verbetering in huishoudelike netto welvaart verskaf broodnodige verligting aan verbruikers wie se finansiële posisie oor die afgelope drie jaar stadig agteruitgegaan het,” het Momentum en Unisa gesê. Dié instellings meen ŉ hoër belastinglas gepaardgaande met stygende pryse en stabiele skuldkoste het geleidelik verbruikers se inkomste weggevreet wat beskikbaar is vir besteding en besparing. Hulle het egter gewaarsku dat die tempo waarteen huishoudings skuld aangaan moontlik oor die volgende paar kwartale kan toeneem aangesien skuld glo meer bekostigbaar word.